Huninas ezers

Huninas ezers (spāņu: Lago Junín) vai Činčaikuča (kečvu: Chinchayqucha) ir augstkalnu ezers Andos, Peru lielākais ezers, kas atrodas pilnībā valsts teritorijā. Nodēvēts pēc netālās Huninas pilsētas, bet ezera kečvu nosaukums nozīmē ‘Ziemeļu ezers’ vai ‘Ocelotu ezers’. Ezers atrodas Bombonas plato Andu vidienē, lielākā daļa ezera atrodas Huninas departamentā, bet ziemeļu daļa — Pasko departamentā. Tā platība mainās atkarībā no sezonas no 175 km² sausajā gadalaikā līdz 530 km² mitrajā, kad ūdens līmenis ceļas par 1—2 m. No ezera iztek Mantaro upe, kas ir viena no Amazones augštecēm. Ezera līmeni regulē Upamajo aizsprosts ar hidroelektrostaciju. 1974. gadā ezers un tā apkārtne 53 000 ha platībā iekļauta Huninas nacionālajā rezervātā; 1997. gadā tas iekļauts Rāmsaras vietu sarakstā. Ezers bagāts ar zivīm, tajā skaitā vairākām introducētām sugām, kā arī nozīmīga putnu migrācijas vieta. Piekrastē iegūst kūdru apkurei. Atsauces Ārējās saites Vikikrātuvē par šo tēmu ir pieejami multivides faili. Skatīt: Huninas ezers. Encyclopædia Britannica raksts (angliski)